Foto: Pixsell/Duško Jaramaz/Hrvoje Jelavić



U KNINU se sutra održava svečano obilježavanje Dana pobjede i domovinske zahvalnosti i Dana hrvatskih branitelja te 22. obljetnice vojno-redarstvene operacije "Oluja". Očekuje se dolazak oko 100.000 ljudi iz svih dijelova Hrvatske.



Pazite kada krećete na put



Budući da će građani iz cijele Hrvatske krenuti put Knina u petak navečer i subotu ujutro, HAK je najavio ogromne gužve na cestama, ali i objavio upute kada je najbolje krenuti na put i na kojim se cestama očekuju najveće gužve.



"U subotu, 5. kolovoza, obilježava se Dan pobjede i domovinske zahvalnosti te Dan hrvatskih branitelja, a povodom 22. obljetnice vojno-redarstvene operacije Oluja mnogi će se uputiti na proslave u Knin i Slunj. Upravo u tim gradovima, koji se nalaze na državnoj cesti DC1 zbog mnogobrojnih gostiju koji će na proslavu dolaziti tijekom cijelog dana, očekuju se značajni zastoji i gužve, poglavito u Slunju.



Cijele subote, već od ranih jutarnjih sati (između 6 i 13 sati) gust promet uz moguće zastoje očekuje se na uobičajenim lokacijama:



- autoceste A1 Zagreb-Split-Ploče i A6 Rijeka-Zagreb između naplate Lučko i čvora Bosiljevo 2;

- zagrebačka obilaznica (A3) iz smjera čvora Jankomir i Buzin u smjeru naplate Lučko;

- Istarski ipsilon (A8 i A9) u smjeru graničnih prijelaza Kaštel i Plovanija;

- granični prijelazi sa Slovenijom (Bregana, Macelj, Rupa, Kaštel), Bosnom i Hercegovinom (Metković, Zaton Doli, Klek, Slavonski Brod, Stara Gradiška…), Srbijom (Bajakovo i Tovarnik) i Crnom Gorom (Karasovići);

- duž Jadranske magistrale (DC8) u blizini turističkih središta te na Krčkom mostu;

- u lukama Zadar i Split te na pristaništima za sjeverno i srednjodalmatinske otoke.

- na naplati Lučko, na ulasku na autocestu A1/A6, gužve u smjeru mora bit će od 6 do 17 sati, dok na izlasku prema Zagrebu, kolone očekujemo od 10 do 18 sati."



Paklene vrućine



Mnogo veći problem od gužvi na cestama bit će paklene vrućine koje se sutra očekuju na području Knina. Prema prognozi Državnog hidrometeorološkog zavoda, očekuju se temperature preko 42 Celzijeva stupnja - u hladu. Na snazi je crveni alarm, što znači da je vrijeme opasno po život. Dodamo li takvoj situaciji brojku od 100.000 ljudi koji će sudjelovati na proslavi, stvari bi mogle postati vrlo ozbiljne.

Ako baš morate boraviti na suncu i vrućinama, pridržavajte se ovih savjeta liječnika:



- Pijte redovito negaziranu vodu te niskokalorične napitke bez kofeina, alkohola i šećera da njima ne izazovete jaču dehidraciju. Možete se samo osvježiti tako da u ustima rastopite kockicu, dvije leda. Dehidraciju od vrućina izbjegnite uzimanjem razrijeđenog soka kao što je limunada i to odrasli svakih 1-2 sata, a djeca svakih 15-20 minuta po 1 do 2 žlice ili gutljaj vode. Nemojte čekati osjećaj žeđi da biste povećali unos tekućine, pogotovo kod starijih osoba koje imaju slabiji osjećaj žeđi.



- Nosite laganu, široku svijetlu odjeću od prirodnih materijala. Ako idete izvan doma stavite šešir širokog oboda ili kapu i sunčane naočale, a korisna su zaštita od direktnog sunca i kišobrani ili lepeza za rashlađivanje zraka.



- Jedite češće male i što tekućije obroke. Izbjegavajte hranu prebogatu bjelančevinama. Ako ste u mogućnosti, pripremite miješano svježe voće



- Redovito koristite sredstva sa zaštitnim faktorom od štetnog UV zračenja. Naročitu brigu valja posvetiti novorođenčadi i maloj djeci. Za njih treba koristiti zaštitna sredstva s najvećim faktorom (>30) i odjenuti ih u laganu odjeću koja ih također štiti od UV zraka.



- Prilagodite svoje izlaganje sunčevom UV zračenju uvažavajući dnevne promjene vrijednosti UV indeksa.

Izbjegavajte alkohol

Tekst se nastavlja ispod oglasa

Na proslavi "Oluje" u Kninu svake se godine popije velika količina alkohola. U slučaju velikih vrućina, kakve će na tom području vladati sutra, liječnici nikako ne preporučuju konzumaciju alkohola.

"Tražite pomoć ako imate vrtoglavicu, slabost, nemoć, tjeskobu ili ste izrazito žedni i imate jaku glavobolju; što prije otiđite u hladniji prostor i mjerite temperaturu. Popijte vodu ili voćni sok da nadoknadite tekućinu. Smirite se i legnite u rashlađenu prostoriju ako imate bolne grčeve, najčešće u nogama, rukama ili trbuhu, često nakon provedenog rada ili vježbe u vrlo vrućem vremenu, pijte tekućinu koja sadrži elektrolite, a u slučaju da grčevi ostanu prisutni duže od jednog sata potrebna je medicinska pomoć. Izbjegavajte alkohol i šećer", upozoravaju liječnici.